SET เสี่ยงรูดต่อกังวลประเด็นเลื่อน “เลือกตั้ง” ไปปี 62 จับตา “ฝรั่ง” ทิ้งหุ้นไทยเพิ่ม?
SET เสี่ยงรูดต่อกังวลประเด็นเลื่อน "เลือกตั้ง" ไปปี 62 จับตา "ฝรั่ง" ทิ้งหุ้นไทยเพิ่ม?
26 ม.ค. 2561

ผู้สื่อข่าวรายงานว่า วานนี้ (25 ม.ค.) การประชุมสภานิติบัญญัติแห่งชาติ (สนช.) ได้มีการเริ่มพิจารณาร่างพ.ร.บ.ประกอบรัฐธรรมนูญว่าด้วยการเลือกตั้ง ส.ส.เป็นรายมาตรา วาระ 2 จำนวน 178 มาตรา ตั้งแต่เวลา 09.30 น. เพื่อให้ขยายระยะเวลาการบังคับใช้ร่าง พ.ร.ป.ว่าด้วยการเลือกตั้ง ส.ส.ออกไป 90 วัน นับจากวันประกาศในราชกิจจานุเบกษา
โดยที่ประชุม สนช. มีมติ 196 ต่อ 12 เสียงโหวตให้เลื่อนโรดแมป เห็นชอบวาระ 2 โดยมาตรา 2 ว่าด้วยการขยายระยะเวลาการบังคับใช้ร่าง พ.ร.ป.ว่าด้วยการเลือกตั้งส.ส.ออกไปอีก 90 วัน
ขณะเดียวกัน วานนี้มีแรงเทขายจากนักลงทุนต่างชาติเป็นส่วนใหญ่ หลังจากมีการวิตกการเมืองไทยที่สอแววเลื่อนการเลือกตั้งยาวไปถึงปี 62 ซึ่งก่อนหน้านี้มีการประเมินว่าหากประเทศไทยมีการเลือกตั้ง จะทำให้เศรษฐกิจในประเทศดีขึ้น และส่งผลดีต่อการลงทุน
ดังนั้น เมื่อมีความชัดเจนเกี่ยวกับการเลื่อนการเลือกตั้งออกไปเป็นปี 62 แล้ว จึงเป็นทีจับตามองว่า ในวันนี้ (26 ม.ค.) นักลงทุนต่างชาติจะขายหุ้นไทยออกมาเพิ่มอีกหรือไม่

 
ด้าน บล.ฟินันเซีย ไซรัส ระบุในบทวิเคราะห์ว่า ที่ประชุม สนช. ขยายบังคับ ก.ม. เลือก ส.ส. ออกไปอีก 90 วัน นับจากวันประกาศราชกิจจาฯ เพื่อทำความเข้าใจกับพรรรคการเมือง และให้ความรู้ประชาชน ทำให้การเลือกตั้งถูกเลื่อนออกไปเป็น ก.พ. 62 ระยะเวลาดังกล่าวถือเป็นสิ่งที่ตลาดคาด จึงไม่น่ากระทบกับ Sentiment มากนัก หลังจากนี้ตลาดจะโฟกัสที่ผลประกอบการมากขึ้น ซึ่งยังเชื่อว่าจะมี Sell on Fact
ส่วน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ในระยะสั้นตลาดเริ่มมีปัจจัยลบเข้ามากดดันบ้างซึ่งอาจเป็นสาเหตุในการขายทำกำไรระยะสั้น เช่น ประเด็นการพิจารณาร่างพระราชบัญญัติประกอบรัฐธรรมนูญว่าด้วยการเลือกตั้งส.ส. วานนี้ซึ่งมีมติเห็นชอบแก้มาตรา 2 ให้กฎหมายการเลือกตั้งส.ส.มีผลบังคับใช้ 90 วันภายหลังประกาศในราชกิจจานุเบกษา คาดส่งผลให้การเลือกตั้งมีโอกาสที่จะเลื่อนออกไปราวเดือน ก.พ.-มี.ค. 2562 ถือเป็นจิตวิทยาเชิงลบตลาดหุ้น กดดันตลาดปรับฐานสั้นได้ แต่ Downside จำกัด
ทั้งนี้หาก SET ไม่หลุด 1760 จุด ยังประเมินอยู่ในกรอบขาขึ้น มุมมองกลยุทธ์จึงแนะนักลงทุนเพิ่มความระมัดระวังมากยิ่งขึ้น โดยอาจแบ่งขายในกลุ่มที่ปรับตัวขึ้นมาแรงในช่วงก่อนหน้าที่มี Upside เริ่มจำกัด เพื่อรอจังหวะการเข้าซื้อในช่วงถัดไป